བར་གསེང་གྲུབ་མཚམས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་བཀའ་འདྲི་ཞུས་པ་དང་འབྲེལ་ནང་པའི་ཚན་རིག་དང་།ནང་ཆོས་གཉིས་ལས་ནང་ཆོས་ནི་ནང་པ་ཁོ་ནས་བྱ་རྒྱུ་ཞིག་དང་།ནང་ཆོས་ཀྱི་གཞུང་ནས་གསུངས་པའི་ཚན་རིག་ནི་ཀུན་ལ་ཁྱབ་པ་ཞིག་དང་།ཀུན་ལ་ཕན་པ་ཞིག་ཡིན།ཞེས་དང་།འགྲོ་བའི་ཁམས་མོས་དང་བསྟུན་ནས་ཆོས་ལུགས་རྣམས་དར་འཕེལ་བྱུང་བ་ཡིན་པས་སྨན་བཞིན་འདི་ལེགས་དང་འདི་ཉེས་ཞེས་འཇོག་རྒྱུ་མེད།ལྟ་གྲུབ་ཀྱི་ཆ་ནས་མི་འདྲ་བའི་ཁྱད་པར་ཆེ་ཡང་འགྲོ་བ་རྣམས་ལ་དགོས་མཁོ་དང་ཕན་ཐོགས་ཡོད།ཅེས་སོགས་ཆོས་ལུགས་ཚང་མས་འགྲོ་བ་མི་རྣམས་ཀྱི་ཁམས་དང་མོས་པ་བཞིན་ཕན་ཐོགས་བྱེད་ཀྱི་ཡོད་པའི་སྐོར་བཀའ་གནང་བ་དང་།དེ་མཚུངས་དཔྱད་པ་བྱེད་སྐབས་ཚད་མ་རིག་པ་ཧ་ཅང་གལ་ཆེ་བ་དང་།དེང་དུས་ཀྱི་འཕྲུལ་རིག་མགོ་རྙོག་ཆེ་ཡང་མིའི་ཀླད་པའི་གནས་སྟངས་དེ་ལས་ཀྱང་མགོ་རྙོག་ཆེ་བ་ཡིན་པ་དང་།འཕྲུལ་རིག་གི་ཐོག་ནས་དཀའ་ངལ་ཚང་མ་སེལ་མི་ཐུབ་པས་དེ་ཉིད་མིའི་རྣམ་དཔྱོད་དང་མཉམ་ལས་ཀྱི་ཐོག་ནས་སྐྱེ་འགྲོར་བདེ་སྐྱིད་བསྐྲུན་དགོས།ཞེས་སོགས་འཛམ་གླིང་གི་བདེ་དོན་ཆེན་མི་ཚང་མས་ནུས་ཤུགས་འདོན་དགོས་པའི་སྐོར་ལ་བཀའ་སློབ་སྩལ་བ་དང་།